Diari Oficial de la Generalitat Valenciana


Sumari del DOGV 3551, del 02-08-1999 (1999/7162)

DECRET 93/1999, de 30 de juliol de 1999, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1999/07/30/93/dof/vci/html**

### Dades del document

Número de DOGV
:   3551

Data del DOGV
:   02-08-1999

Secció del DOGV
:   I. DISPOSICIONS GENERALS

Número del document
:   1999/7162


Data del document
:   30-07-1999

Organisme emissor
:   Conselleria de Benestar Social

Tipus de document
:   Decret

Anàlisi jurídica

 Descriptors 

:   * Conselleria Benestar Social
    * legislació
    * administració regional
    * reglament intern

DECRET 93/1999, de 30 de juliol de 1999, del Govern Valencià, pel qual s'aprova el Reglament Orgànic i Funcional de la Conselleria de Benestar Social. [1999/7162]
  
El Decret 80/1999, de 23 de juliol, del Govern Valencià, determina el nombre i denominació de les conselleries, entre les quals es troba la Conselleria de Benestar Social, a la que el Decret 13/1999, del president de la Generalitat Valenciana ha atribuït les competències en matèria de Benestar Social.
  
En el present Reglament es distribuïxen les competències que té assignades la Conselleria de Benestar Social en matèria de servicis socials, d'acció social en els sectors de la dona, la família, menor i adopcions, drogodependències, entre els distints centres directius que componen la seua estructura orgànica. Així mateix, s'establixen les unitats administratives de superior rang que s'enquadren en cada un d'aquells.
  
Segons l'article 103 de la Constitució espanyola i l'article 65 de la Llei de la Generalitat Valenciana 5/1983, de Govern Valencià, l'administració pública ha d'actuar d'acord amb els principis d'eficàcia, jerarquia, descentralització, desconcentració i coordinació. Principis que, junt amb els d'unitat d'acció i especialització de funcions, tracten d'inspirar l'elaboració d'este reglament. En definitiva, el present disseny de l'estructura orgànica i funcional d'esta Conselleria de Benestar Social té com a objectiu oferir uns servicis públics de qualitat, inspirats en els dits principis constitucionals i en l'esperit de servici als ciutadans.
  
En virtut d'això, de conformitat amb allò que s'ha disposat en l'article 70 de la Llei de Govern Valencià, a proposta de la consellera de Benestar Social, prèvia deliberació del Govern Valencià en la reunió del dia 30 de juliol de 1999,
  
DECRETE
  
Títol I
  
Disposicions generals
  
Article 1
  
1. La Conselleria de Benestar Social és el departament del Govern Valencià al qual correspon exercir les competències relatives als servicis socials, a l'acció social en els sectors de la dona, família, menor i adopcions, i drogodependències.
  
2. Territorialment, la conselleria s'organitza en servicis centrals, que estenen la seua competència a tot l'àmbit de la Comunitat Valenciana, i en direccions territorials, amb competència d'àmbit provincial.
  
Article 2
  
El conseller o consellera de Benestar Social és la més alta autoritat jeràrquica dins de la conselleria, i té atribuïdes les funcions que determina l'article 35 de la Llei 5/1983, de 30 de desembre, de Govern Valencià.
  
El conseller o consellera, sota la superior autoritat del Govern Valencià, assumix la representació orgànica de la Conselleria de Benestar Social davant tota classe d'institucions públiques i privades.
  
Article 3
  
1. La Conselleria de Benestar Social, per a l'adequat exercici de les seues funcions, s'estructura en dos nivells orgànics: el nivell directiu i el nivell administratiu.
  
2. El nivell directiu està integrat, sota la superior autoritat del conseller o consellera, per les següents unitats:
  
2.1. Secretaria General
  
2.2. Direcció General de Servicis Socials
  
2.3. Direcció General de la Família, Menor i Adopcions
  
2.4. Direcció General de la Dona
  
2.5. Direcció General de Drogodependències
  
Article 4
  
Directament dependent del titular de la conselleria, existix el Gabinet del conseller o consellera, com a òrgan de suport i assistència immediata al mateix. Així mateix, li corresponen les funcions concernents a documentació, publicacions, comunicació i seguiment parlamentari.
  
Article 5
  
1. El Consell de Direcció és l'òrgan col·legiat d'assessorament i assistència al conseller o consellera en l'elaboració, coordinació i execució del programa d'actuacions del departament. Sota la presidència del conseller o consellera, està integrat pel secretari o secretària general -que exercirà la secretaria del mateix-, els directors o directores generals i el director o directora del gabinet.
  
2. A les sessions del Consell de Direcció podran assistir els responsables de servicis o unitats administratives, així com aquelles persones al servici del departament que el conseller o consellera estime oportú.
  
3. El Consell de Direcció pot reunir-se en ple o en comissions. Podran constituir-se totes les comissions que acorde el conseller o consellera, el qual determinarà els membres que haja d'integrar-les, i designarà el president i secretari de les mateixes, sense perjuí que exercisca la facultat de presidir-les personalment.
  
4. Igualment, el conseller o consellera pot acordar la constitució d'altres òrgans o comissions de caràcter consultiu i d'assessorament per a matèries concretes o assumptes específics, amb la composició que en cada cas determine.
  
Article 6
  
1. En cas d'absència, vacant o malaltia del conseller o consellera, serà d'aplicació allò que s'ha disposat en l'apartat i) de l'article 16 de la Llei 5/1983, de 30 de desembre, de Govern Valencià. Fins que es resolga la substitució, les funcions del conseller o consellera, a excepció de què li corresponguen en la seua condició de membre del Govern Valencià, seran exercides temporalment pel secretari o secretaria general de la Conselleria de Benestar Social i, si no n'hi ha, per l'òrgan directiu que corresponga, d'acord amb l'ordre establit en l'article tercer.
  
2. En els supòsits d'absència, vacant o malaltia del secretari o secretària general, serà substituït pel titular de l'òrgan directiu que designe el conseller o consellera; i si hi manca, per l'ordre establit en l'article tercer.
  
3. Igualment, en els casos d'absència, vacant o malaltia, els directors o directores generals seran substituïts en les seues funcions pel secretari o secretària general, llevat que el conseller o consellera dispose una altra cosa.
  
Article 7
  
El nivell administratiu de la Conselleria està constituït per totes les unitats que depenen directament del conseller o consellera, del secretari o secretària general i dels directors o directores generals del departament.
  
Article 8
  
Les normes de desenrotllament d'este decret s'inspiraran en els principis d'especialització, coordinació, desconcentració, eficàcia, eficiència i màxim aprofitament dels recursos humans i materials
  
TÍTOL II
  
Òrgans directius
  
Capítol I
  
De la Secretaria General
  
Article 9
  
La Secretaria General és el centre directiu al qual, sota l'autoritat del conseller o consellera, li correspon exercir les següents funcions:
  
1. Exercir la superior coordinació i supervisió administrativa i tècnica de les direccions territorials del departament.
  
2. Dirigir i gestionar els servicis generals i dependències comunes de la conselleria.
  
3. Emetre els informes preceptius dels convenis i acords de col·laboració que proposen i tramiten els diferents centres directius.
  
4. Emetre informe sobre els assumptes que caldrà sotmetre al Govern Valencià, al president de la Generalitat Valenciana o als altres òrgans, quan això siga preceptiu o així ho dispose el conseller o consellera.
  
5. Portar la gestió patrimonial dels béns afectats a la conselleria.
  
6. Tramitar els expedients de responsabilitat patrimonial.
  
7. Realitzar la planificació i programació econòmica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.
  
8. Emetre informes sobre viabilitat econòmica de projectes, plans i programes d'actuació.
  
9. Tramitar i formalitzar els ingressos que s'originen per les activitats dels distints centres directius del departament.
  
10. Dissenyar, executar i mantindre actualitzats els programes d'informació i gestió econòmica del departament, establint les directrius per a la correcta gestió de despeses i ingressos i l'òptima utilització dels recursos.
  
11. Planificar i controlar les inversions i operacions de capital de la conselleria, realitzant els actes de gestió que reglamentàriament li corresponguen.
  
12. Coordinar i supervisar l'execució de tots els programes pressupostaris del departament, així com portar la gestió de què tinga assignats.
  
13. Tramitar els expedients de contractació, excepte els casos de delegació que s'establisquen.
  
14. Gestionar les despeses de personal del departament, excepte els casos de delegació que s'establisquen.
  
15. Realitzar estudis tècnics i de dret comparat, així com recopilar documentació sobre matèries de competència de la conselleria.
  
16. Gestionar les bases de dades i sistemes informàtics centrals del departament.
  
17. Gestionar i efectuar la supervisió de les publicacions i la publicitat del departament, conforme a les directrius que, si és procedent, dicte el conseller o consellera.
  
18. Redactar i dirigir projectes d'obres i instal·lacions així com atendre al seu manteniment.
  
19. Efectuar la supervisió dels projectes tècnics d'obres i instal·lacions.
  
20. Informar en dret sobre tots els projectes de disposicions generals.
  
21. Prestar assessorament jurídic als òrgans directius del departament i informar sobre la procedència legal de les seues actuacions, resolucions o disposicions, quan es motive la seua necessitat per a resoldre o ho exigisca l'ordenament jurídic.
  
22. Elaborar compilacions de disposicions vigents, així com proposar les refoses i modificacions de textos legals.
  
23. Disposar la publicació, quan procedisca, de les disposicions, resolucions i anuncis que emanen d'òrgans de la conselleria, en els diaris oficials.
  
24. Elaborar estudis i anàlisis relatives a la racionalització i reorganització, tant de l'estructura organitzativa de la conselleria, com dels procediments de gestió que en ella es realitzen i coordinar els treballs que en esta matèria s'elaboren per altres òrgans o unitats del departament.
  
25. Elaborar projectes sobre organització, plans d'actuació i programes de necessitats del departament.
  
Per a l'execució de les funcions, la secretària general s'estructura en una secretària general Administrativa, una Assessoria Jurídica, una àrea d'Infraestructures i una àrea de Contractació i Inversions.
  
Capítol II
  
Dels directors o directores generals
  
Article 10
  
Als directors o directores generals els corresponen les atribucions que els conferix l'article 76 de la Llei 5/1983, de 30 de desembre, de Govern Valencià, així com les que els encomanen el present reglament i la resta de disposicions legals.
  
Secció I
  
De la Direcció General de Servicis Socials
  
Article 11
  
1. La Direcció General de Servicis Socials és el centre directiu al qual correspon la proposta i execució de les polítiques en matèria de servicis socials, excepte les competències que en matèria d'acció social s'atribuïxen a la resta de les direccions generals d'esta Conselleria.
  
2. Respecte a la referida matèria, se li atribuïxen en especial les següents funcions:
  
1. La prestació dels servicis i la gestió dels centres de servicis socials que siguen de titularitat de la Generalitat Valenciana.
  
2. L'assistència tècnica als centres i servicis, tant de caràcter públic com a privat, que actuen en l'àmbit dels servicis socials.
  
3. L'autorització i el registre dels centres i servicis que formen part del sistema de servicis socials i l'exercici de la facultat sancionadora.
  
4. El foment d'activitats i servicis en matèria d'assistència social.
  
5. La gestió de concerts, subvencions i altres prestacions econòmiques en les matèries de la seua competència.
  
6. Supervisar les accions de les entitats que formen part del sistema públic de servicis socials.
  
7. Dirigir i coordinar tècnicament i funcionalment les actuacions de les direccions territorials i els centres d'ells dependents, en les matèries de la seua competència.
  
8. Quantes altres funcions corresponguen a la direcció general en matèries de la seua competència i aquelles altres que pogueren ser transferides per l'Estat.
  
3. Per a l'execució de les seues funcions, la Direcció General de Servicis Socials comptarà amb una Àrea de Servicis Socials com a unitat dependent del director o directora general; exercint les funcions de supervisió, seguiment, avaluació i coordinació dels servicis de la direcció general.
  
Secció II
  
De la Direcció General de la Família, Menor i Adopcions
  
Article 12
  
1. La Direcció General de la Família, Menor i Adopcions és el centre directiu a què correspon elaborar, promoure i executar les mesures per a assegurar una política integral en benefici de la família, així com exercir les funcions que la normativa vigent atribuïx a la Generalitat Valenciana en matèria del menor i adopcions i establir, dins de l'àmbit competencial de la Generalitat Valenciana, les mesures normatives i de gestió encaminades a facilitar l'adopció, dins d'un marc de seguretat jurídica i de protecció del menor.
  
2. Respecte a la referida matèria, se li atribuïxen en especial les següents funcions:
  
1. La prestació dels servicis i la gestió dels centres de la seua àrea funcional que siguen de titularitat de la Generalitat Valenciana.
  
2. L'assistència tècnica als centres i servicis, tant de caràcter públic com a privat, que actuen en l'àmbit de l'atenció a la família, menor i adopció.
  
3. La planificació i elaboració dels programes, projectes i executar aquelles mesures que tinguen per objecte incrementar la participació de la família en la vida econòmica, laboral, política, social i cultural.
  
4. L'autorització, el registre i l'acreditació dels centres i servicis relatius a la família, menor i adopcions, així com l'exercici de la facultat sancionadora.
  
5. L'exercici de les funcions que corresponents al Comissionat del Govern Valencià per a la Protecció del Menor.
  
6. El foment d'activitats i servicis en matèria de família, menor i adopció.
  
7. La gestió de concerts, subvencions i altres prestacions econòmiques en les matèries de la seua competència.
  
9. Supervisar les accions de les entitats destinades a l'atenció de la família, menor i adopció.
  
10. Dirigir i coordinar tècnicament i funcionalment les actuacions de les direccions territorials i els centres d'elles dependents, en les matèries de la seua competència.
  
11. Quantes altres funcions corresponguen a la Direcció General en matèries de la seua competència.
  
3. Per a l'exercici de les atribucions contingudes en els apartats anteriors, la Direcció General de Família i Adopcions s'estructurarà en les unitats que es determinen en desenrotllament del present Reglament.
  
Secció III
  
De la Direcció General de la Dona
  
Article 13
  
1. La Direcció General de la Dona, és el centre directiu al qual correspon elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana. A tal fi se li atribuïxen les següents funcions:
  
1. Estudi i proposta de programes, mesures i normes que tinguen per objecte promoure l'exercici efectiu dels drets de la dona; incrementar la seua participació en la vida econòmica, laboral, política, social i cultural, i eliminar les discriminacions existents entre els sexes.
  
2. Coordinar la prestació de servicis dirigits específicament en favor de la dona i, de mode especial, els que tinguen per objecte atendre situacions de greus carències.
  
3. Previndre i, si és procedent, contribuir a eliminar tota situació d'abús o discriminació, directa o indirecta, de la dona, així com coadjuvar en la tramitació de les denúncies que es formulen contra tals situacions.
  
4. Fomentar la implantació i execució de programes de col·laboració i formació que tinguen per objecte la promoció sociolaboral de la dona.
  
5. Estudi de la situació de la dona a la Comunitat Valenciana, actuant com a observatori permanent de la seua situació.
  
6. Quantes altres li encomane la normativa vigent.
  
2. Per a l'execució de les seues funcions, la Direcció General de la Dona s'estructurarà en les unitats que seran determinades en desenrotllament d'este Reglament.
  
Secció IV
  
De la Direcció General de Drogodependències
  
Article 14
  
1. La Direcció General de Drogodependències és l'òrgan a què s'atribuïx, dins de l'àmbit de competències de la conselleria, l'elaboració i gestió dels programes d'actuació general al camp d'atenció i prevenció de la drogodependència, així com les funcions establides en la normativa vigent en relació amb el sector de les toxicomania.
  
2. Són funcions específiques de la Direcció General de Drogodependències:
  
1. La prestació dels servicis i la gestió dels centres d'atenció i prevenció de les drogodependències de titularitat de la Generalitat Valenciana.
  
2. L'assistència tècnica als centres i servicis, tant de caràcter públic com privat, que actuen en l'àmbit de l'atenció i prevenció de les drogodependències.
  
3. L'acreditació i el registre dels centres i servicis destinats a l'atenció i prevenció de les drogodependències.
  
4. El foment d'activitats i servicis en matèria d'atenció i prevenció de les drogodependències.
  
5. La gestió de concerts, subvencions i altres prestacions econòmiques en les matèries de la seua competència.
  
6. Supervisar les accions de les entitats destinades a l'atenció i prevenció de les drogodependències.
  
7. Dirigir i coordinar tècnicament i funcionalment les actuacions de les direccions territorials i els centres d'elles dependents, en les matèries de la seua competència.
  
8. Quantes altres funcions corresponguen a la direcció general en matèries de la seua competència.
  
3. Per a l'exercici de les atribucions contingudes en els apartats anteriors, la Direcció General de Drogodependències s'estructurarà en les unitats que es determinen en desenrotllament del present Reglament.
  
TÍTOL III
  
De les direccions territorials
  
Article 15
  
1. Com a expressió del principi de desconcentració administrativa, en cada una de les capitals de les províncies d'Alacant, Castelló i València es crea una direcció territorial de Benestar Social, sota la dependència orgànica de la Secretaria General i amb competència al territori de la respectiva província.
  
2. Funcionalment, les direccions territorials depenen dels distints centres directius de la conselleria, segons l'índole de la matèria.
  
Article 16
  
1. Al front de cada direcció territorial està el director o directora territorial de Benestar Social, amb el caràcter de representant permanent de la Conselleria en el seu respectiu territori.
  
2. Al director o directora territorial li correspon la direcció de tots els servicis, programes i activitats que desenrotllen els òrgans, unitats i centres directius dependents o integrats a la direcció territorial. El director o directora territorial és l'òrgan de relació ordinària i regular entre les unitats, centres i dependències territorials i els servicis centrals del departament.
  
Article 17
  
1. Correspon al director o directora territorial vetlar per l'adequat desenrotllament i execució de les funcions pròpies de la Conselleria de Benestar Social en el seu àmbit territorial.
  
2. El director o directora territorial exercix les funcions que li atribuïxen les disposicions vigents, així com les que expressament li deleguen els òrgans directius competents.
  
Article 18
  
Per al desenrotllament de les seues funcions, les direccions territorials comptaran amb les unitats que es determinen en desenrotllament del present reglament
  
Article 19
  
Si alguna disposició atribuïx una altra competència a la Conselleria de Benestar Social sense especificar l'òrgan que haja d'exercir-la, s'entendrà que la facultat d'instruir i de resoldre els expedients correspon als òrgans territorials competents per raó de la matèria i, d'existir diversos, al superior jeràrquic comú.
  
DISPOSICIÓ TRANSITÒRIA
  
1. Les unitats i llocs de treball del nivell administratiu continuaran subsistents i seran retribuïdes a càrrec dels mateixos crèdits pressupostaris, fins que s'aproven les relacions de llocs de treball adaptades a l'estructura orgànica d'este Reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.
  
2. Als efectes d'allò que s'ha establit en l'apartat anterior, les unitats la denominació de les quals no haja canviat, passaran a dependre, amb els seus actuals mitjans personals i materials, de les unitats superiors que disposa el reglament.
  
DISPOSICIÓ DEROGATÒRIA
  
Queden derogats:
  
1. El Decret 37/1997, de 26 de febrer, del Govern Valencià, pel que s'aprova el Reglament Orgànic i Funcional de la Conselleria de Benestar Social.
  
2. Quantes altres disposicions d'igual o inferior rang s'oposen al present decret.
  
DISPOSICIONS FINALS
  
Primera
  
Es faculta el conseller o consellera de Benestar Social per a dictar totes les disposicions siguen necessàries que per al desenrotllament del present decret.
  
Segona
  
Es faculta els consellers d'Economia i Hisenda i de Justícia i Administracions Públiques perquè, en l'àmbit de les seues respectives atribucions, adopten els actes i mesures necessàries per a dur a terme el que es disposa en el present decret.
  
Tercera
  
Aquest decret entrarà en vigor en la data de la seua aprovació.
  
València, 30 de juliol de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera de Benestar Social,


Còpia Permalink ELI